༣༽སྔར་ཡོད་རིག་གནས་རྒྱུན་འཛིན་བྱ་རྒྱུ་དང༌།དེང་རབས་ཀྱི་རིག་གནས་གསར་པ་སློབ་སྦྱོང་བྱ་རྒྱུ་གཉིས་ཀ་གལ་ཆེ་མཉམ་ཡིན་པས་དེ་གཉིས་གཅིག་མེད་ན་ཡང་མི་འགྲིག་ཟེར་བ་བཅས་ཡིན།གོང་གསལ་ལྟ་ཚུལ་གསུམ་གྱི་ནང་ནས་ལྟ་ཚུལ་དང་པོ་དང༌།གསུམ་པའི་བར་ལ་འགལ་བ་དེ་ཙམ་ཆེན་པོ་མེད།ལྟ་ཚུལ་གཉིས་པ་འཛིན་མཁན་ཚན་པ་ཁག་དང་སློབ་གྲྭ་ཁག་ནང་དུ་མི་མང་པོ་མེད་ཀྱང༌།ཏང་སྲིད་སློབ་གྲྭའི་ནང་དབང་ཆ་བཟུང་ཡོད་པའི་ཚན་པ་ཞིག་ཡིན་ན་སྔར་ཡོད་རིག་གནས་སློབ་གསོ་མི་དགོས་པ་དང་ཉུང་དུ་གཏོང་བའི་བྱེད་ཕྱོགས་འཛིན་གྱི་ཡོད།དེའི་གནད་འགག་ཐུག་ས་ནི་བོད་ཀྱི་སྐད་ཡིག་གཙོ་གནད་དུ་བཞག་པའི་རིག་གནས་སློབ་གསོ་ཤུགས་ཆུང་དུ་གཏོང་བའམ་མི་དགོས་པ་བཟོ་ཐུབ་པའི་ཆེད་དུ་རེད།གང་ཡིན་ཟེར་ན།བོད་ཀྱི་སྐད་ཡིག་ཐོག་ནས་སྔར་ཡོད་རིག་གནས་སློབ་སྦྱོང་བྱེད་ཐུབ་པ་མ་གཏོགས།དེང་རབས་ཀྱི་རིག་གནས་གསར་པ་བོད་ཀྱི་སྐད་ཡིག་ཐོག་ནས་སློབ་སྦྱོང་བྱ་རྒྱུའི་ཐད་ད་ལྟ་རྨང་གཞི་འདིང་བའི་མགོ་ཚུགས་ཙམ་ལས་མེད་སྟབས་སྔར་ཡོད་རིག་གནས་སློབ་སྦྱོང་མི་དགོས་པ་བཟོ་ཐུབ་ན་བོད་ཀྱི་སྐད་ཡིག་གཙོ་གནད་དུ་བཞག་པའི་སློབ་གསོའི་མ་ལག་དེ་མེ་རང་ཤི།དུ་བ་རང་ཡལ་ལྟ་བུ་ཞིག་བཟོ་བསམ་པ་དེ་རེད།སྔར་ཡོད་བོད་ཀྱི་རིག་གནས་ནི་བོད་ཀྱི་སྐད་ཡིག་འཕེལ་རྒྱས་གཏོང་རྒྱུར་མེད་དུ་མི་རུང་བའི་རྩིག་རྨང་ལྟ་བུ་ཡིན་ཞིང༌།རྨང་གཞི་དེ་ཡོད་ན་དེང་རབས་ཀྱི་རིག་གནས་གསར་པ་བོད་ཀྱི་སྐད་ཡིག་ཐོག་ནས་བསླབས་ཤེས་ཐུབ་པའི་ཁང་བཟང་ལྟ་བུ་ཡིན་པས་རྨང་གཞི་བཟང་པོ་དེ་རྒྱུན་འཛིན་དང༌།འཕེལ་རྒྱས་བཏང་སྟེ་སྔར་མེད་པའི་དེང་རབས་ཀྱི་རིག་གནས་གསར་པ་ཤེས་རྟོགས་དང་གསར་གཏོད་བྱས་ཏེ་རང་གི་མི་རིགས་ཀྱི་རིག་གནས་དེ་ཆུ་ཚད་གསར་པ་ཞིག་ཏུ་གོང་མཐོར་སླེབས་པ་བྱ་དགོས།